Շանթ Հարությունյանի որդին՝ Շահեն Հարությունյանը, հոկտեմբերի 7-ից բողոքի ակցիաներ է իրականացնելու՝ պահանջելով վերաքննել Շանթ Հարությունյանի գործը, արդարացնել Շանթ Հարությունյանին, ինչպես նաև բոլոր քաղբանտարկյալներին։ Այդ մասին «Առաջին լրատվական»-ի հետ զրույցում ասաց Շահեն Հարությունյանը։ «Ես պայքարելու եմ բոլոր քաղբանտարկյալների ազատության և արդարացման համար։ Անելու եմ ամեն ինչ։ Պայքարելու եմ այնպես, այն մեթոդներով, որով Նիկոլ Փաշինյանը եկավ իշխանության։ Հենց այդ ճանապարհով էլ Շանթ Հարությունյանը պետք է ազատ արձակվի»,- ասաց Շահեն Հարությունյանը՝ հավելելով, որ իր կողմից կազմակերպված բողոքի ակցիաներով նա նպատակ ունի նաև հանրության ուշադրությունը սևեռել խնդրին, իսկ իշխանությունները սովորաբար խնդիրներին լուծում են տալիս հանրության ճնշման ազդեցության տալկ։ Ի դեպ, Շահեն Հարությունյանը բողոքի ակցիայի օրերը հատուկ է ընտրել։ Այդ օրերին Հայաստանում անցկացվելու է Ֆրանկոֆոնիայի գագաթնաժողովը։ Երևանը մարդաշատ է լինելու։ Հայաստան են ժամանելու մի շարք երկրների ղեկավարներ ու այլ պաշտոնյաներ։